ભારે રસાકસી સાથેની રાજ્યસભાની ચૂંટણીમાં ચૂંટણી પંચે કોંગ્રેસના સાંસદ ભોળાભાઈ ગોહીલ અને રાઘવજી પટેલના મત રદ કર્યા હતા. જેને પગલે જીત માટે જરૂરી મતોની સંખ્યા 45થી ઘટીને 44 થઈ ગઈ હતી. ગુજરાતની રાજ્યસભા બેઠક પર અહેમદ પટેલનો વિજય થતા જ બવળવંત સિંહ રાજપૂતે ચૂંટણી પંચ દ્વારા બે બળવાખોર ધારાસભ્યોના મત અયોગ્ય ઠેરવવાના નિર્ણય સામે હાઈકોર્ટમાં પીટિશન ફાઈલ કરી હતી. જો આ મતે ગણતરીમાં લેવાયા હોત તો રાજપૂતનો વિજય થયો હોત તેમ તેમણે અરજીમાં જણાવ્યું હતું. આ ઉપરાંત બળવંત સિંહે અરજીમાં એમ પણ જણાવ્યું કે મતદાન અગાઉ પટેલ ધારાસભ્યોને બેંગલુરુના ઈગલટન રિસોર્ટમાં લઈ ગયા હતા અને તેમને પ્રલોભન અપાયું હતું. પટેલે સુપ્રીમમાં કરેલી અરજીમાં બળવંતસિંહે હાઈકોર્ટમાં કરેલી અરજી રદ્દ કરવા અપીલ કરી છે કારણ કે કાયદા મુજબ આ અંગેની એટેસ્ટેડ કોપી પ્રતિવાદીને મોકલવાની હોય છે જે તેમણે મોકલી ના હતી. હાઈકોર્ટે પટેલની અરજી ફગાવતા હવે સુપ્રીમ કોર્ટમાં આ અંગે આગામી સોમવારે સુનાવણી થશે.